Francisca Possolo da Costa

Francisca de Paula Possolo da Costa (Lisboa, 1783ko urriaren 4a – Cartaxo, 1838ko uztailaren 19a) portugaldar poeta, antzerkigile eta eleberrigilea izan zen, Francília, Pastora do Tejo eta D.F.P.P.C. izengoitiak erabili zituena. Portugalgo emakume idazleen erromantizismo-aurre mugimenduaren aitzindarietako bat izan zen.

 Bizitza 
Francisca Possolo da Costa 1783ko urriaren 4an jaio zen Lisboako Encarnação auzoko Rosa kalean, Nicolau Possolo (1767-1824) eta haren emazte Maria do Carmo Correia de Magalhãesen (1761-1848) hamalau seme-alabetatik hirugarrena. Urte bereko azaroaren 13an bataiatu zuten Chiado auzoko Gizakundeko Andre Mariaren elizan.

1804ko apirilaren 16an, João Baptista Ângelo da Costa (1781-1830) Portugalgo Itsas Armadako ofizialarekin ezkondu zen Lisboako Atseginaren Ama Birjinaren kaperan. Geroago, bere senarrak lanpostu hori utzi zuen negozioan aritzeko. Ez zuten seme-alabarik izan.

1816an, Francília, pastora do Tejo poesia bilduma argitaratu zuen, D.F.P.P.C. inizialekin sinatuz. Liburu hori lagun minen artean bakarrik banatu zuen. 1819an Henriqueta de Orleans ou o Heroismo eleberria argitaratu zuen, hamazazpi urterekin idatzi zuena. Horrez gain, O Duque de Clèves eta Ricardo, ou a força do destino komedien egilea izan zen.

Bizitzan zehar, musika eta frantsesa ikasteko interesa zuen. Liburu batzuk frantsesetik portugesera ere itzuli zituen (hala nola Madame Staëlen Corinne ou l'Italie eta Bernard Le Bovier de Fontenelleren Entretiens sur la pluralité des mondes).

Bere ikuspuntu politikoak lehen biografian alde batera utzi baziren ere, liberal gisa identifikatu zuen bere burua, eta hori berresten dute bere bilduman aurkitutako poemek eta antzezlanek.

1820 eta 1830 artean, Francisca Possolo da Costak literatura eta musika saloi bat ireki zuen Trinas kaleko bere etxean. Kultur topaketa horietan pertsonaia liriko handiek parte hartu zuten, hala nola Leonor de Almeida Portugalek, Domingos Borges de Barrosek, Francisco Joaquim Bingrek, António Feliciano de Castilhok (bere lehen biografiaren arduradunak) eta Almeida Garrettek.

Cartaxoko bere etxean hil zen, 1838ko uztailaren 19an, 54 urte zituela, eta parrokiko elizan hobiratu zuten. Geroago gorpua Lisboako Prazeres hilerrira eraman zuten.

 Lanak 

 Francília, Pastora do Tejo, Poezias de D. F. P. P. C. (1816)
 Sonetos compostos por D. Francisca Possolo da Costa e Recitados no Real Theatro de São Carlos (1826)
 Sonetos compostos por D. Francisca Possolo da Costa e Recitados no Real Theatro de São Carlos (1827)
 Henriqueta de Orleans ou o Heroísmo, Novella portugueza
 Ricardo, ou a força do destino
 O Duque de Clèves
 Consolações. Epístolas de Francília a Castilho (António Feliciano de Castilhoren Palestras Religiosas bildumaren parte gisa, 1906)

 Erreferentziak 

 Kanpo estekak 

Kategoria:Lisboatarrak
Kategoria:Portugalgo poetak
Kategoria:Emakume poetak
Kategoria:Portugalgo antzerkigileak
Kategoria:Emakume antzerkigileak
Kategoria:Portugalgo eleberrigileak
Kategoria:Emakume eleberrigileak
Kategoria:Portugesezko idazleak
Kategoria:XIX. mendeko emakume idazleak
Kategoria:Portugalgo itzultzaileak
Kategoria:Emakume itzultzaileak
Kategoria:Salonnière